
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II     							

									          18. St-916/2019-

                                        U   I M E   R E P U B L I K E   H R V A T S K E

       R J E Š E NJ E


Trgovački sud u Zagrebu, sudac Danijela Uzelac, u predstečajnom postupku u povodu prijedloga dužnika KONČAR-TURS d.o.o., OIB 16776970993, Zagreb, Klanječka 37a, 15. travnja 2019.

					    r i j e š i o  j e


Odbacuje se prijedlog dužnika KONČAR-TURS d.o.o., OIB 16776970993, Zagreb, Klanječka 37a, za otvaranje predstečajnog postupka kao nedopušten.


					  Obrazloženje


Dužnik je ovome sudu 8. travnja 2019. podnio prijedlog za otvaranje predstečajnoga postupka na temelju odredaba članka 16. i članka 25. stavka 1. Stečajnog zakona („Narodne novine“ broj: 71/15. i 104/17.; dalje: SZ). U prijedlogu je naveo da kod dužnika postoji predstečajni razlog prijeteće nesposobnosti za plaćanje u smislu odredba članka 4. stavka 1. i 2. SZ-a  jer u očevidniku ima više evidentiranih neizvršenih osnova za plaćanje.

Odredbom članka 15. stavka 3. SZ-a propisano je da ako je pokrenut stečajni postupak, nije dopušteno pokretanje predstečajnoga postupka.

Prema odredbi članka 11. stavka 3. SZ-a sud po službenoj dužnosti utvrđuje sve činjenice koje su važne za predstečajni i stečajni postupak te radi toga može izvoditi sve potrebne dokaze. 

Imajući u vidu odredbu članka 11. stavka 3. SZ-a sud je radi utvrđenja činjenica odlučnih za ocjenu dopuštenosti prijedloga za pokretanje predstečajnog postupka, izvršio uvid u sustav eSpis odnosno jedinstveni informacijski sustav za upravljanje i rad na sudskim predmetima, e-Oglasnu ploču sudova te izvadak iz sudskog registra za dužnika nakon čega je utvrdio sljedeće činjenice:
-da je Financijska agencija 10. svibnja 2016. podnijela ovome sudu prijedlog za otvaranje stečajnog postupka nad dužnikom (list 246. spisa),
-da je na temelju navedenog prijedloga rješenjem poslovni broj St-4248/16 od 25. listopada 2017. pokrenut prethodni postupak nad dužnikom (listovi 247 i 248. spisa),
-da je rješenjem poslovni broj St-4248/16 od 5. prosinca 2017. prekinut stečajni postupka nad dužnikom koji se vodi pod poslovnim brojem St-4248/16 do okončanja upravnog spora u povodu tužbe dužnika protiv rješenja Ministarstva financija od 29. siječnja 2015. kojim je odbijena žalba dužnika protiv rješenja Financijske agencije od 15. prosinca 2014. o obustavi postupka predstečajne nagodbe (listovi 249 i 250 spisa),
-da je rješenje poslovni broj St-4248/16 od 5. prosinca 2017. postalo pravomoćno danom donošenja rješenja Visokog trgovačkog suda Republike Hrvatske poslovni broj Pž-7669/2017 od 3. siječnja 2018. kojim je potvrđeno prvostupanjsko rješenje (list 251 spisa),
-da je rješenjem poslovni broj St-4248/16 od 8. veljače 2019. navedeni stečajni postupka nastavljen (list 252 spisa),
-da je rješenje o nastavku postupka poslovni broj St-4248/16 od 8. veljače 2019. postalo pravomoćno 12. ožujka 2019. odnosno danom donošenja rješenja Visokog trgovačkog suda Republike Hrvatske poslovni broj Pž-1477/19 od 12. ožujka 2019. kojim je potvrđeno prvostupanjsko rješenje jer pravomoćno okončan upravni spor donošenjem presude Visokog upravnog suda Republike Hrvatske Usž-692/18 od 9. svibnja 2018. (listovi 253 i 24 spisa),
-da je presudom Visokog upravnog suda Republike Hrvatske Usž-692/18 od 9. svibnja 2018. potvrđena presuda Upravnog suda u Zagrebu poslovni broj Usl-850/15 od 13. rujna 2017. kojom je odbijen zahtjev za poništaj rješenja Ministarstva financija od 29. siječnja 2015., a kojim rješenjem je odbijena žalba dužnika protiv rješenja Financijske agencije Urbroj 04-06-14-5956-77 od 15. prosinca 2014. o obustavi postupka predstečajne nagodbe (listovi 256 i 257 spisa),
-da je nakon pravomoćnosti rješenja o nastavku stečajnog postupka poslovni broj St-4248/16 od 8. veljače 2019. predmet dobio novi poslovni broj St-862/19, a što proizlazi iz ispisa iz upisnika radnji e-Spisa (list 258 spisa), 
-da je u predmetu  poslovni broj St-862/19 zaključkom od 9. travnja 2019. određeno ročište radi rasprave o uvjetima za otvaranje stečajnog postupka za 3. srpnja 2019. (list 255 spisa) te je navedeni postupak i dalje u tijeku odnosno nije okončan (list 269 spisa).

Odredba članka 15. stavka 3. SZ-a je izričita i prema toj odredbi nije dopušteno pokretanje predstečajnog postupka ako je pokrenut stečajni postupak, pri čemu nije od utjecaja činjenica da u ranije pokrenutom stečajnom postupku još nije doneseno rješenje o otvaranju stečajnog postupka, već je odlučno da je pokrenut stečajni postupak (tako i Visoki trgovački sud Republike Hrvatske u rješenju poslovni broj Pž-6834/18 od 27. studenoga 2018.). Postupak se pokreće podnošenjem prijedloga, a u konkretnom slučaju stečajni postupak je pokrenula Financijska agencija podnošenjem prijedloga za otvaranje stečajnog postupka nad dužnikom 10. svibnja 2016. 

U konkretnom slučaju ne može se primijeniti odredba članka 16. stavka 7. SZ-a prema kojoj ako su podnesena dva ili više prijedloga za otvaranje predstečajnog ili stečajnog postupka, sud će za sve prijedloge provesti jedinstveni postupak i donijeti jedinstvenu odluku. Tom je odredbom propisana mogućnost jedinstvenog odlučivanja u istoj vrsti postupka, dakle u slučaju pokrenutih dva ili više stečajna postupka ili pokrenuta dva ili više predstečajna postupka. U suprotnom, kada bi zakonodavac propisao da je moguće jedinstveno odlučiti  u pokrenutim postupcima stečaja i predstečaja formulacija bi bila „dva ili više prijedloga za otvaranje predstečajnog i stečajnog postupka, sud će za sve prijedloge provesti jedinstveni postupak i donijeti jedinstvenu odluku“ (tako i Visoki trgovački sud Republike Hrvatske u rješenju poslovni broj Pž-6834/18 od 27. studenoga 2018.).
Slijedom navedenog, na temelju odredbe članka 15. stavka 3. SZ-a odlučeno je kao u izreci.

Pored navedenog, ističe se da je dužnik postupak koji se vodi pred ovim sudom St-4248/16, a nakon nastavka pod novim brojem broj St-862/19, bio dužan navesti u popisu sudskih postupaka (list 171, list 185 i 216 spisa) jer je u trenutku podnošenja prijedloga ovome sudu  9. travnja 2019. znao za vođenje tog postupka koji je pokrenut na prijedlog Financijske agencije, no dužnik je uz prijedlog dostavio "stari" popis sudskih postupka iz kolovoza 2014. godine koji je sadržan u okviru Izmijenjenog plana financijskog i operativnog restrukturiranja u postupku predstečajne nagodbe koji se vodio nad dužnikom pred Financijskom agencijom (a koji postupak predstečajne nagodbe je pravomoćno odnosno konačno obustavljen). Prema odredbi članka 32. stavka 1. točke 4. SZ-a ako se pred sudom ili javnopravnim tijelom vodi postupak u kojem je dužnik stranka, a koji dužnik nije naveo u popisu obveza i imovine iako je znao ili morao znati za taj postupka sud će odbaciti prijedlog za otvaranje predstečajnog postupka. 

 Cilj ove odredbe je spriječiti svjesna prikrivanja i druge slične radnje koje bi bile protivne svrsi predstečajnoga postupka. Postupci pred sudovima u kojima je dužnik stranka imaju utjecaj na obveze dužnika pa tako i na pravni položaj dužnika i na njegov odnos prema vjerovnicima, a uređivanje čega je, između ostalog, cilj predstečajnoga postupka (članak 2. stavak 1. SZ-a). Zato se popis imovine i obveza dužnika sastoji i od naznake postupaka pred sudovima ili javnopravnim tijelima u kojima je dužnik stranka te visine ili opisa tražbine koja je predmet postupka (članak 17. stavak 1. točka 12. SZ-a). 
 
 Propust dužnika da navede sve postupke, koji se vode pred sudom ili javnopravnim tijelom u kojima je dužnik stranka ne predstavlja osnovu za pozivanje dužnika na dopunu prijedloga za otvaranje predstečajnog postupka. Ovo stoga što odredba članka 32. točke 4. SZ-a, kao posebna, ima prednost u primjeni i u odnosu na odredbu članka 31. stavka 2. SZ-a i u odnosu na odredbe članka 109. Zakona o parničnom postupku (tako i Visoki trgovački sud Republike Hrvatske u rješenju poslovni broj Pž-5697/18 od 10. listopada 2018.) pa je i iz navedenog razloga prijedlog trebalo odbaciti. 

          U Zagrebu 15. travnja 2019.

										         Sudac
           Danijela Uzelac, v.r.


Uputa o pravnom lijeku: Protiv ovog rješenja nezadovoljna stranka može izjaviti žalbu Visokom trgovačkom sudu Republike Hrvatske u roku od 8 dana od dostave rješenja, a izjavljuje se putem ovog suda u dva (2) primjerka. Dostava se smatra obavljenom istekom osmoga dana od dana objave ovog rješenja na mrežnoj stranici e-oglasna ploča Trgovačkog suda u Zagrebu (čl. 12. st. 1. SZ-a).

Za točnost otpravka:
Katarina Franjić

